አረንጓዴ አሻራ-በአንድ ጀምበር ብዙ ሚሊዮኖች
የዛሬው እለት በመጪው ታሪካችን በደማቅ ቀለም የሚፃፍ ስለመሆኑ መጠራጠር አይቻልም። ለምን? ካልን ጠቅላይ ሚኒስትር አቢይ አህመድ ግንቦት 18ቀን 2011 ዓ.ም በአዳማ ከተማ የችግኝ ተከላ መርሐ-ግብር በይፋ መጀመሩን ማብሰራቸውን ተከትሎ ተከላው በመላ አገሪቱ በመከናወን ላይ መሆኑ፤ በተለይም በዛሬው እለት በ12 ሰዓታት ውስጥ 200 ሚሊዮን ችግኞች የሚተከሉበትና ህንድ በ24 ሰዓታት 50 ሚሊዮን ችግኞችን በመትከል ይዛው ከቆየችው የዓለም ክብረ ወሰን የሚልቅ ህዝባዊ ንቅናቄ የሚደረግበት፤ እጅግ የወረደውን የደን ሽፋን ቢያንስ ወደ ነበረበት ለመመለስ ታሪክ የሚሰራበት እለት በመሆኑ ነው። መላ ኢትዮጵያውያንን ያሳተፈ፣ ዓለም አቀፍ ትኩረትን የሳበ፣ በዓለም ላይ የተደቀነውን የአየር ንብረት ለውጥ ተግዳሮት መቋቋም ላይ ያነጣጠረን ንቅናቄ መነሻ በማድረግ አዲስ ዘመን በከተማዋ የተለያዩ አካባቢዎች በመዘዋወር ነዋሪዎችን አነጋግሯል። በመጀመሪያ አግኝተን ያነጋገርናቸው በአሜሪካ ኢንዲያና ስቴት፣ የኢንዲያና ፖሊስ ከተማ ነዋሪ የሆኑት (ዳያስፖራ) እና ወዳጅ ዘመድ ለመጠየቅ በቅርቡ ወደ አዲስ አበባ የመጡትን አቶ መንግስተአብ ተክለ አስፋን ሲሆን “አዲስ አበባን እንዴት አገኟት?” ስል ነበር ጥያቄዬን የጀመርኩ። “ብዙ ለውጥ አለ። በተለይ ከህንፃ ግንባታና መንገድ ዝርጋታ አኳይ ብዙ ተሰርቷል። የህዝቡም እንቅስቃሴ ከአገር ስወጣ ከነበረው በጣም የተሻለ ሆኖ ነው ያገኘሁት። አብዛኛው ሰው ለሥራ ይሯሯጣል። የኑሮ ውድነትም ሌላው ያገኘሁት ልዩነት ነው።” የሚሉት አቶ መንግስተአብ ከሚኖሩበት አካባቢ ጋር በንፅፅር በማስተያየትም “ብዙ ሥራ ይቀራል።” ብለውናል። “እዚህ ከመጡ በኋላ እንደ አዲስ ነገር ያጋጠሞት ምን አለ?” ስል ላቀረብኩላቸው ጥያቄ በርካታ ወቅታዊ ጉዳዮችን የጠቀሱልኝ ሲሆን፤ አንዱ እየተካሄደ ያለው የችግኝ ተከላ መርሐ-ግብር ነው። “የጠቅላይ ሚኒስትሩን የ‘አረንጓዴ አሻራ’
ብሄራዊ ጥሪን እንዴት አዩት?” ለሚለው ጥያቄዬም “ይህ ምን ያጠያይቃል፤ በጣም ጥሩና የሚደነቅ ነው። ከአካባቢ ፅዳትና ውበት፤ በተለይም ዓለምን እያስጨነቀ ያለውን የአየር ንብረት ለውጥን ለመቋቋም ዛፍ የመትከል ጉዳይ የሚታለፍ አይሆንም። ኢትዮጵያም የዓለምን ችግር ለመፍታት የራሷን ድርሻ እየተወጣች መሆኗ ሊያስመሰግናት ይገባል። ህዝቡም ለጠቅላይ ሚኒስትሩ ጥሪ ፈጣን ምላሽ እንደሚሰጥ ይጠበቃል፤ እስካሁን እየሰጠ ያለውም ደስ የሚል ነው።” በማለት እሳቸውም በዛሬው እለት ከወዳጅ ዘመዶቻቸው ጋር በመሆን አረንጓዴ አሻራቸውን እንደሚያስቀምጡ ነግረውኛል። ሌላው ያነጋገርኩት በአዲስ አበባ ዩኒቨርሲቲ የክረምት ኮርስ ሁለተኛ ዲግሪውን በመከታተል ላይ የሚገኘው መምህር ተከተል መንታ ሲሆን፤ የመጣው ከደቡብ ክልል፣ ስልጤ ዞን፣ ምእራብ አዘርነት በርበሬ ወረዳ ነው። ተከተል እንደሚናገረው ከሆነ በስልጤ ዞን የጠ/ሚ/ሩ
ጥሪ በከፍተኛ ደስታ ነው ተቀባይነት ያገኘውና ህዝቡ ወደ እንቅስቃሴ የገባው። “እዚህ አዲስ አበባ ከመጣሁም ከአዲስ አበባ ዩኒቨርሲቲ ጀምሮ ለችግኝ ተከላው ከፍተኛ እንቅስቃሴ እየተደረገ መሆኑን ነው የማየው። በዩኒቨርሲቲው ውስጥ በየግድግዳው ተለጥፎ የሚታየው ስለ ችግኝ ተከላው ጉዳይ ነው። ይህ ደሞ ደስ ይላል።” ሲልም እዚህ ከመጣ ወዲህ ያጋጠመውን ተመሳሳይ ሁኔታ ይናገራል። “ዛፍ መትከል የህይወት አካል ነው። ያለ ዛፍ ምንም ነገር የለም። የችግኝ ተከላው ፋይዳ ደግሞ የወሰን ጥግ የለውም። ከሰው ልጅ ባለፈም የዱር እንስሳትና አራዊትንም ከመጥፋት ይታደጋል። የገቢ ምንጭ ነው። የአየር ንብረት ለውጥን ለመቋቋም ከተፈለገ ያለ ዛፍ አይታሰብም።” የሚለው ተከተል በህንድ የተያዘውን ክብረ ወሰን እንደምንሰብር ምንም ጥርጥር እንደሌለው፤ ለዚህም በዛሬው እለት ለሚደረገው “አረንጓዴ አሻራ”ን የማሳረፍ ተግባር እራሱን እንዳዘጋጀ፤ ይህ
በእርሱ ብቻም ሳይሆን በአብዛኛው የከተማ ነዋሪ ገፅታ ላይ እንደሚነበብ ይናገራል። በግል ንግድ ዘርፍ የተሰማሩት አቶ ቢላል በ“አረንጓዴ አሻራ
ቀን› እኔም ከነቤተሰቤ ወጥቼ ለመትከል በሚገባ ተዘጋጅቻለሁ። የችግኝ ችግር ከሌለ የቻልነውን ያህል ለመትከል ነው የተዘጋጀነው። ይህ ደግሞ በሙስሊም ሃይማኖት የሚፈቀድና የሚወደድ ተግባር ስለሆነ ሙስሊሙም ሁሉ ወጥቶ ይተክላል።” በማለት ነው የተናገሩት። ሌላው ያነጋገርኩትና “የሰው ልጅ የተፈጥሮ አደራ አለበት” ሲል ምላሹን መስጠት የጀመረው የስድስት ኪሎ አካባቢ ነዋሪው ወጣት ቴዎድሮስ ፈንታ “የሰው ልጅ የተፈጠረው በተፈጥሮ ሊገለገልና ተፈጥሮን ሊጠብቅ፣ ሊንከባከብና ህልውናዋን አደጋ ላይ ላይጥል ነው። ለዚህም ሲባል ተፈጥሮ እራሷ አደራ ሰጥታዋለች። ስለዚህ አሁን ሊደንቀን የሚገባው ዛፍ መጨፍጨፋችንና እዚህ ዜሮ ወደሚባል ደረጃ መውረዳችን እንጂ ዛፍ መትከላችን አይደለም። “ሰው እንዴት የሚተነፍሰው እስኪያጣ ድረስ አካባቢውን ምድረ በዳ ያደርጋል? እየሆነ ያለው እኮ ይህ ነው። የሰው ልጅ ዛፍ ሊተክልና በዛፍ ሊጠቀም የተፈቀደለት ፍጡር እንጂ ፀረ- ዛፍ ይሆን ዘንድ በፍፁም አልተፈጠረም። ይህን ሁሉም ሰው ልብ ሊለው ለትውልድ ማሰብ ግዴታ ነው። ለመጪው ትውልድ ማሰብ ይገባል። እየታየ ያለው ግን የተገላቢጦሽ፤ ለመጪው ትውልድ ያለማሰብ ነው። ይህ መቆም አለበት።” ሲልም ያሳስባል። ‹‹አረንጓዴ አሻራ››ን በተመለከተም “እኔ
ከልጅነቴም ዛፍ መትከል ደስ ይለኛል። አጋጣሚውን ባገኘሁ ቁጥርም ስተክል ነው የኖርኩት። አሁንም በእለቱ ተገኝቼ የምችለውን ያህል ለመትከል ዝግጁ ነኝ። ሌላውም ይህን እንደሚያደርግ እርግጠኛ ነኝ።” ብሎኛል። ሁሉም አስተያየት
ሰጪዎቻችንን አንድ የሚያደርጋቸው
አቋም ቢኖር “ህብረተሰቡ
በነቂስ ወጥቶ የተዘጋጁትን
ችግኞች መትከል አለበት።
ይህ ግልፅ ነው።
ከመትከል ቀጥሎ ያለው
ዋናው ነገር የተከሉትን
መጠበቅና ለአቅመ-ዛፍ ደረጃ
እስኪደርሱ መንከባከብ አስፈላጊ
መሆኑን አለመዘንጋቱ ነው።
እስከ ዛሬም ያለው
ችግር የመትከል ሳይሆን
የማፅደቅና ማሳደግ ጉድለት
ነውና ከዚህ ‹‹አረንጓዴ
አሻራ›› ፕሮግራም በኋላ
ይህ መቅረት አለበት።
በተለይም ደን በመጨፍጨፍና
ምድርን በማራቆት አካባቢን
ለከፋ አደጋ የማጋለጡ
ነገር በሚገባ ሊታሰብበት
ይገባል የሚለው ሲሆን፤
እኛም ይህንኑ የአስተያየት
ሰጪዎቻችንን ሀሳብ በማፅናት
ፅሁፋችንን እንደመድማለን።አዲስ ዘመን ሀምሌ 22/2011 